หุ้นพลังงานร่วงฉุดตลาดหุ้นยุโรปปิดลบ
ตลาดหุ้นยุโรปปิดอ่อนแรงลงเมื่อคืนนี้ (11 ม.ค.) เพราะได้รับแรงกดดันจากการร่วงลงของหุ้นกลุ่มพลังงาน หลังจากราคาน้ำมันดิบในตลาดโลกปรับตัวลงอย่างต่อเนื่อง 
12 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.3% ปิด (11 ม.ค.) ที่ 340.23 จุด, ดัชนี CAC-40 ตลาดหุ้นฝรั่งเศสปิดที่ 4,312.74 จุด ลดลง 21.02 จุด หรือ -0.49%, ดัชนี DAX ตลาดหุ้นเยอรมันปิดที่ 9,825.07 จุด ลดลง 24.27 จุด หรือ -0.25% และดัชนี FTSE 100 ตลาดหุ้นลอนดอนปิดที่ 5,871.83 จุด ลดลง 40.61 จุด หรือ -0.69%
หุ้นกลุ่มพลังงานร่วงลง หลังจากราคาน้ำมันดิบปรับตัวลงอย่างต่อเนื่อง โดยหุ้นรอยัล ดัทช์ เชลล์ ร่วงลง 1.5% หุ้นบีจี กรุ๊ป ดิ่งลง 2.4% และหุ้นสแตท ออยล์ ร่วงลง 2.8%, หุ้นกลุ่มเหมืองแร่ดิ่งลงอย่างหนัก โดยหุ้นเกลนคอร์ ร่วงลง 5.2%, หุ้นริโอทินโต ร่วงลง 2.4% และหุ้นบีเอชพี บิลลิตัน ดิ่งลง 2.5%
นอกจากนี้ ตลาดยังได้รับแรงกดดันจากข้อมูลที่บ่งชี้ถึงการชะลอตัวของเศรษฐกิจยูโรโซน โดยสำนักงานสถิติแห่งสหภาพยุโรป หรือยูโรสแตท รายงานว่า ยอดค้าปลีกเดือนพ.ย.ในยูโรโซน ปรับตัวลดลง 0.3% จากเดือนต.ค. สำหรับสาเหตุที่ทำให้ยอดค้าปลีกในยูโรโซนปรับตัวลดลงในเดือนพ.ย.นั้น เป็นเพราะยอดขายน้ำมันรถยนต์ที่ร่วงลง 0.7% ผลิตภัณฑ์ที่ไม่ใช่อาหารลดลง 0.4% และอาหาร เครื่องดื่ม และยาสูบลดลง 0.1%